รัสเซียยิงขีปนาวุธจากเรือดำน้ำในเมดิเตอร์เรเนียน พุ่งเป้าโจมตีที่มั่นกลุ่ม IS
รัสเซียยิงขีปนาวุธจากเรือดำน้ำในเมดิเตอร์เรเนียน พุ่งเป้าโจมตีที่มั่นกลุ่ม IS
9 ธ.ค. 2558

นายเซอร์เก ชอยกู รัฐมนตรีกลาโหมรัสเซียเปิดเผยว่า รัสเซียได้ยิงขีปนาวุธ Kalibr โจมตีฐานที่มั่นของกลุ่มรัฐอิสลาม (IS) โดยได้ยิงขีปนาวุธดังกล่าวจากเรือดำน้ำในทะเลเมดิเตอร์เรเนียน
สำนักข่าว TASS รายงานโดยอ้างคำพูดของนายชอยกูขณะประชุมร่วมกับประธานาธิบดีวลาดิเมียร์ ปูตินของรัสเซียว่า “นับเป็นครั้งแรกที่มีการยิงขีปนาวุธ Kalibr จากเรือดำน้ำ Rostov-on-Don ในทะเลเมดิเตอร์เรเนียน”
นายชอยกูระบุว่า ขีปนาวุธดังกล่าวยิงจากเรือดำน้ำที่อยู่ใต้ทะเล และโจมตีเข้าเป้าหมาย 2 แห่งที่เป็นฐานที่มั่นของกลุ่ม IS
รมว.กลาโหมรัสเซียเสริมว่า “เป้าหมายคือที่มั่นสำคัญ 2 จุดของกลุ่มก่อการร้ายในจังหวัดรัคคาของซีเรีย และเรามั่นใจว่าการโจมตีได้สร้างความเสียหายอย่างมากต่อคลังอาวุธ โรงงานระเบิด รวมถึงโรงกลั่นน้ำมัน”  
 
–อินโฟเควสท์ แปลและเรียบเรียง